Nuwe WhatsApp-diens kan jou lewe verrykArgieffoto (Foto: arivera, Pixabay) Die boodskapdiens WhatsApp gaan dit vir gebruikers moontlik maak om geld deur middel van dié diens direk aan ŉ ander persoon oor te betaal danksy ŉ splinternuwe funksie wat binnekort bekend gestel gaan word. Volgens die webwerf WABetaInfo gaan WhatsApp glo onmiddellike oorbetalings van een bank na ŉ ander fasiliteer deur middel van die Unified Payments Interface (UFI)-diens. Dié diens, wat bestuur word deur die Reserwebank van Indië, sal die nuwe WhatsApp-funksie glo in staat stel om geld vinnig na ŉ ander persoon se rekening oor te dra. Dié boodskapdiens, wat sowat een miljard gebruikers daagliks het, wou volgens The Telegraph nie in dié stadium kommentaar lewer op die sogenaamde WhatsApp Payments-diens nie. Die organisasie het egter vroeër vanjaar in ŉ verklaring gesê hy beplan om ŉ reeks nuwe funksies by WhatsApp te voeg wanneer sy gebruikerskerf een miljard verbysteek. “Om in staat te wees om die WhatsApp Payments-funksie te gebruik, sal jy dieselfde bepalings en voorwaardes moet onderteken as wat jy sou doen wanneer jy ŉ bankfasiliteit sou gebruik sonder die diens,” lui die inskrywing op WABetaInfo. Volgens die webwerf is die boodskapdiens reeds in gesprek met talle banke wêreldwyd om die moontlikheid van die diens in verskeie lande te bespreek. Sommige sosialemediaplatforms, soos onder meer Facebook Messenger, ondersteun reeds die Unified Payments Interface (UFI)-diens. Hoewel dié diens nog nie in Suid-Afrika beskikbaar gestel is nie, is ŉ soortgelyke diens, TransferWise, volgens Rand Daily Mail vroeër vanjaar bekend gestel wat gebruikers in Suid-Afrika ook nou in staat stel om oorbetalings via Facebook Messenger te doen. WhatsApp wou nie in dié stadium bevestig hoe die ontwikkelings vir die nuwe diens vorder en in watter lande hy beplan om die diens te implementeer nie. Bron: The Telegraph